Predkladacia správa

 
 
Vláda Slovenskej republiky dňa 17. decembra 2008 prerokovala Návrh aktualizácie opatrení vlády SR na prekonanie dopadov globálnej finančnej krízy. Aktualizácia opatrení vlády SR bola vypracovaná v nadväznosti na prijaté závery plánu hospodárskej obnovy Európy Európskou radou v dňoch 11. a 12. decembra 2008. Materiál v časti Aktualizovaný návrh opatrení vlády SR v bode 7. Daňová a odvodová politika obsahuje 38. opatrenie, podľa ktorého v nadväznosti na rozhodnutie Rady pre hospodárske a finančné záležitosti vláda zváži možnosť uplatňovania znížených sadzieb DPH v určitých sektoroch. Návrh aktualizácie opatrení vlády SR na prekonanie dopadov globálnej finančnej krízy vláda schválila uznesením č. 969, kde bod B.3. ukladá ministrovi financií predkladať mesačne na rokovanie vlády správu o plnení vymenovaných opatrení vrátane opatrenia č. 38.
 
Ministerstvo financií Slovenskej republiky podľa uvedeného uznesenia predkladá na rokovanie vlády Slovenskej republiky Správu k aktualizácii opatrení vlády SR na prekonanie dopadov globálnej finančnej krízy – možnosti uplatňovania znížených sadzieb DPH v určitých sektoroch. Správa informuje o tom, že základom pre posúdenie uplatňovania znížených sadzieb DPH v určitých sektoroch je využitie platných smerníc EÚ a v súčasnosti pripravované zmeny a doplnky týchto smerníc nadväzne na politickú dohodu Rady ECOFIN o ďalších možnostiach uplatňovania znížených sadzieb DPH. Ďalej správa informuje o súčasných možnostiach uplatňovania zníženej sadzby DPH a obsahuje návrhy na prípadné rozšírenie uplatňovania zníženej sadzby DPH vrátane kvantifikácie dopadov na príjmy štátneho rozpočtu.